**Obrazloženje odabrane pojednostavljene troškovne opcije (PTO-a) u okviru poziva na**

**dostavu projektnih prijedloga Jačanje kapaciteta organizacija civilnoga društva za provedbu programa aktivnog starenja**

U okviru Poziva na dostavu projektnih prijedloga *Jačanje kapaciteta organizacija civilnoga društva za provedbu programa aktivnog starenja* odabrana je pojednostavljena troškovna opcija izračuna ostalih prihvatljivih troškova projekta primjenom paušalne stope od 40% izravnih troškova osoblja.

U ovome Pozivu predviđena je provedba aktivnosti jačanja kapaciteta osoba koje su zaposlene/volonteri kod Prijavitelja i/ili Partnera, organizacija civilnoga društva, za provedbu velikog broja različitih aktivnosti s ciljem povećanja kvalitete života osoba koje su navršile 55 i više godina života i/ili umirovljenika, odnosno, aktivnosti kojima se potiče aktivno starenje i cjeloživotno učenje te prevenira socijalna isključenost starijih osoba i/ili umirovljenika. Uz to, predviđena je mogućnost provedbe aktivnosti individualnih stručnih savjetovanja te otvaranje info kutka kao središnjeg mjesta za informiranje o svim područjima od interesa starijih osoba i/ili umirovljenika. Koncept PDP-a je postavljen tako da potiče provedbu što većeg broja aktivnosti za starije osobe i/ili umirovljenike propisujući visoko postavljene minimalne ciljne vrijednosti koje su korisnici dužni ostvariti na godišnjoj razini glede broja održanih aktivnosti namijenjenih starijim osobama i/ili umirovljenicima, ali i broja starijih osoba i/ili umirovljenika, pripadnika ciljne skupine, koje je potrebno uključiti u projektne aktivnosti. Nastavno na opisani koncept PDP-a isto rezultira potrebom za zapošljavanjem velikog broja osoba koje će redovito i kontinuirano raditi na provedbi projektnih aktivnosti za što će biti angažirane temeljem ugovora o radu. Odabranom pojednostavljenom troškovnom opcijom vršit će se izračun isključivo za izravne troškove osoblja, mogućom uporabom standardnih veličina za troškove osoblja, odnosno korištenjem jediničnih troškova po satu.

Budući da je u ovom Pozivu naglasak na potrebi za angažmanom velikog broja osoblja za provedbu predviđenih projektnih aktivnosti čiji će trošak rada predstavljati najveći dio proračuna operacije i za što će biti potrebno osigurati veliki iznos sredstava, uzevši u obzir činjenicu kako u ovom PDP-u nije naglasak na nabavi velike količine opreme ili pak na nabavi specifične opreme nužne za provedbu aktivnosti, iz tog razloga smatramo kako sukladno cilju u i svrsi ovog PDP-a, korištenje druge troškovne opcije kao primjerice izračun izravnih troškova osoblja za operaciju uz primjenu paušalne stope od najviše 20 % izravnih troškova, ne bi bilo adekvatno rješenje s obzirom na to da je ovim PDP-om potrebno osigurati dostatna sredstava za financiranje očekivano velikog iznosa ukupnih troškova rada osoba koje će biti angažirane za provođenje velikog broja projektnih aktivnosti sa zadanim minimalnim brojem starijih osoba i/ili umirovljenika koje je potrebno uključiti, a koji su zadani na godišnjoj razini.

Isto tako, korištenjem odabrane troškovne opcije trebao bi se ubrzati proces provjere prihvatljivosti izdataka i u konačnici sama provjera i odobravanje zahtjeva za nadoknadom sredstava budući da će se ostali prihvatljivi troškovi projekta obračunavati fiksnom stopom od 40% prihvatljivih izravnih troškova osoblja te se za iste, osim u slučaju sumnje na počinjenu nepravilnost/prijevaru, neće se vršiti kontrola popratne dokumentacije.

Isto tako, jedan od razloga za odabir predmetne pojednostavljene troškovne opcije je i pozitivno iskustvo te rezultati postignuti provedbom 64 projekta u sklopu Poziva Pridruži se – Aktivni u mirovini” – *Jačanje sposobnosti organizacija civilnoga društva za unaprjeđenje mogućnosti aktivnog sudjelovanja i socijalne uključenosti umirovljenika* objavljenog 2019. godine u okviru Operativnog programa Učinkoviti ljudski potencijali 2014. - 2020., a u okviru kojeg je korištena ista pojednostavljena troškovna opcija.

Zaključno, uzimajući u obzir opći i specifični cilj ovoga PDP-a te ciljne skupine, motiv za odabir predmetne pojednostavljene troškovne opcije je stavljanje naglaska na sljedeće ciljeve koji se Pozivom žele postići; zapošljavanje što većeg broja osoba, jačanje kapaciteta organizacija civilnoga društva za kvalitetnu provedbu što većeg broja aktivnosti za starije osobe i/ili umirovljenike koje uključuju što veći broj starijih osoba i/ili umirovljenika uz istodobno smanjenje administrativnog tereta u smislu pravdanja pojedinih troškova u provedbi.